  Анжелика Тихонова корреспондент Вотка Удмуртиын нырысетӥез муниципал кылдытэт, кытын Россилэн азьмуртэныз Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектосъя сюресъёсты тупатъян ужъёсты йылпумъязы. Со сярысь ӵектослэн улосвыл офисэзлэн пресс-службаез ивортэ. «Кышкыттэм но ӟечлыко автомобиль сюресъёс» йӧскалык ӵектосъя Воткаысь урамъёсын оглом 2 иськем 800 метр мында куать сюрес люкетъёсты выльдӥзы, 1 сюрс 534 квадрат метр мында куинь тротуаръёсты тупатӥзы. Вань объектъёс уже кутон азьын вить полэс эскеремын вал – ужъёслэсь ӟечлыксэс, заказчик но подрядчик сяна, лэсьтӥськонэз чакланъя экспертъёс, улосвылысь транспортъя но сюрес возёсъя министерство но мер огазеяськонъёслэн ёзчиоссы эскеризы Пуксёнэ, 2-тӥ пӧсьтолэзе, ужез кутӥсь ӧрилы берпуметӥзэ объектэз сётӥзы - Ленин нимо урамлэсь 548 метр люкетсэ. Сюрес лэсьтӥсьёс ужзэс эшшо вазьгес йылпумъяны малпало вал, но отын ву гумыосты тупатъямен сэрен ӧжытэзтэк кык арнялы ӝегазы. Ленин нимо урамын сюресчиос машинаослы ветлон сюресэз выльдэм сяна, 170 квадрат метр тротуарез но тупатъязы, кык колодчаосты лэсьтӥзы но 258 метр мында бордюръёс пуктӥзы «Кышкыттэм но ӟечлыко автомобиль сюресъёс» ӵектослэн улосвыл офисэзлэн пресс-службаез   Вотка кар администрацилэн тӧроезлэн архитектурая, лэсьтӥськонъя, жилищно-коммунальной возёсъя но транспортъя воштӥсезлэн Артём Гредягинлэн верамезъя, лэсьтӥськон ужъёс дыръя алонъёстэк ӧз луы. Озьы, сюрес лэсьтӥсьёслы 1-тӥ Май урамысь сюреслэсь пичи люкетсэ выльысь тупатоно луиз. Отын техника алама ужамен сэрен вылӥ сӥезлэн зӧкталаез куронъёслы уг тупа вал. Озьы ик Пугачёв нимо урамын сюрес шобретэз выльысь вӧлдӥзы. Лабораториын эскеронъёсъя, отын суретсы тупасьтэм вал. Ужъёсты быдэсъясь огазеяськон алонъёсмес валаса кылзӥз. Шараям янгышъёссэс тупатон борды ӝегатскытэк кутскылӥз Артём Гредягин, Вотка кар администрацилэн тӧроезлэн воштӥсез«Кышкыттэм но ӟечлыко автомобиль сюресъёс» йӧскалык ӵектосэз улонэ пыӵатон йылпумъяськиз ке но, сюрес лэсьтон ужъёс Воткаын пумаз ӧз на вуэ. Матысь дыре карын нош ик сюрес лэсьтӥсь техника ужалоз. Триатлонъя ӵошатсконъёсты ортчытонлы дасяськон улсын муниципал кылдытэтлы элькун коньдэтысь ватсаса 32 миллион пала уксё висъямын. Карлэн тӧроез Алексей Заметаев верамъя, соос «Кышкыттэм но ӟечлыко автомобиль сюресъёс» ӵектос улсын ӧжытсэ 15 сюрес люкетъёсты тупатъяны куриськон сётӥзы вал. Но ӵектосъя соос пӧлысь куатьсэ гинэ выльдӥзы. Соин ик элькун коньдэт чотын тупатъяно сюрес люкетъёсты со лыдметысь басьтӥзы. Со оглом 3 иськем пала ньыль сюрес люкетъёс луозы, кытын тужгес но трос машинаос ветло – каре пырон сюресъёс но со люкетъёс, кытын йӧскалык ӵектосъя ӧжытак лэсьтэмын ини вал, но тупатъян ужъёс азинтэмез кулэ каро. Кылсярысь, Гагарин нимо урамын 370 метрез тупатэмын, эшшо 1 иськемзэ таяз арын ик элькун субсидиос чотын лэсьтыны малпаськом Алексей Заметаев, Вотка карлэн тӧроезТа дыре госзакупкаез мытон понна ужкагазъёсты дасяло. 2019-тӥ арын «Кышкыттэм но ӟечлыко автомобиль сюресъёс» йӧскалык ӵектосэ элькунысьтымы куать муниципал кылдытэтъёс пырисько. Кыказ – Воткаын но Камбаркаын – ужъёс быдэсак лэсьтэмын ини, сюресъёс уже кутэмын. Мукетъёсаз ужъёс азьланьтӥсько. Можгаын 14 объектъёс пӧлысь ньыльзэ тупатъяно на, Сарапулын – куать пӧлысь куиньзэ. Ижкарын та дырлы одӥг сюрес гинэ уже кутэмын ай – со Барышников нимо урам. Но ужъёс 27 чаклам объектъёс пӧлысь 19-аз нуисько. Нош Дэри ёросын кӧня ке нунал талэсь азьло гинэ кык сюресъёсты тупатъяны кутскизы Тегъёс: Авто Удмуртия сюресъёс тупатъянужъёс Вотка  